Det bliver Heine Eriksen, der indtil sommer skal fungere som midlertidig landstræner for det kvindelige håndboldlandshold efter fyringen af Jan Pytlick.

Dansk Håndbold Forbund har i dag sat navn på, hvem der skal efterfølge Jan Pytlick som landstræner for de bedste danske håndboldkvinder. Valget er faldet på Heine Eriksen, der indtil i dag har fungeret som U17-landstræner i Dansk Håndbold Forbund. Heine Eriksen, der oprindeligt kommer fra Thisted, har fået en midlertidig ansættelse, der går frem til 1. juni. - Processen med at finde en ny træner for det danske kvindelandshold er virkeligt godt i gang, og i forhold til det kortsigtede arbejde med holdet, har vi fundet den optimale løsning ved at ansætte Heine Eriksen frem til 1. juni, siger sportschefen i DHF, Ulrik Wilbek, i en pressemeddelelse. Første store arbejdsopgave for Heine Eriksen bliver Golden League-stævnet i marts.